Stel hiela Van Maanen

Stel hiela Van Maanen binon nänastel veitik telid ma sökaleod tüvama, ä kilid ma sökaleod fagota de Sol (po els Sirius B e Procyon B). Topon fagotü litayels 14,4 de Sol, in steläd: Sifits (Pisces), e labon lönamufi vo vifiki: 2,99" a yel. Binon tu stralafibik, adas kanon palogön me logs.

Masat onik leigon 7/10 masata Sola, ab diamet e stralanäm onik binons mödo läs, ka uts Sola. As nänastel veitik, binon tefädiko koldik, e späktrum onik jonon metalis ab no hidrini u helini. Kold tefädik ona jiniko sinifon, das binon stel ya vemo bäldik, ba bäldotü za (u plu) yels 10.000-balion (ibä nänastels veitik binons primo go vamik, ab koldikumons pianiko du tim pasetikon). Labon diamet milmetas za 12.500 (boso läs ka diamet Tala: milmets 12.800). Sekü atos, densit ona binon levemo löpik: touns 1,2 a kübazimmet.

Pätüvon ün 1917 fa stelavan Nedänik: Adriaan Van Maanen.

 Stel hiela Van Maanen in literat pöpedik 
 In nünömapled Frontier (Mied) hiela David Braben, planetasit stela hiela Van Maanen binon lomän grupa relik, kel lekredon, das lied binon kik lü sav. Mein padunon nen cins, e mon zuik valik, kel no zesudon pro neods lifik äs loxin, fid e vat pafilon dü zäl salüdik. Te labü däl patik daloy tävön lü planetasit at.
 In lekoned: A World Out of Time (Vol plödü tim) hiela Larry Niven, Stel hiela Van Maanen binon zeil balid pro kaenav talöfüköl hiheroedana: Jerome Corbell.

 Yüms plödik 
In Linglänapük:
 Stel hiela Van Maanen in resodatopäd: Solstation.

Klad:Nänastels veitik
Klad:Stels